KOMUNIKACIJA KOMISIJE VIJEĆU o statusu promatrača Europske unije u Međunarodnom centru za sinkrotronsko zračenje za eksperimentalnu znanost i primjene na Bliskom istoku (SESAME) /* COM/2015/065 final */





Status promatrača Europske unije u SESAME-u Sažetak SESAME (Sinkrotronsko zračenje za eksperimentalnu znanost i primjene na Bliskom istoku)[1] međunarodni je centar za istraživanje i naprednu tehnologiju sa sjedištem u Jordanu. Radi se o jedinstvenom pothvatu započetom u cilju korištenja znanstvene diplomacije u promicanju kulture mira i suradnje na području šireg Bliskog istoka[2]. Članovi SESAME-a su Bahrein, Cipar, Egipat, Iran, Izrael, Jordan, Pakistan, Palestina i Turska, a Brazil, Kina, Japan, Kuvajt, Švicarska, Rusija, SAD, kao i nekoliko država članica EU-a (Francuska, Njemačka, Grčka, Italija, Portugal, Španjolska, Švedska i Ujedinjena Kraljevina) imaju status promatrača. 1. Kontekst SESAME je započeo s radom 2004. pod pokroviteljstvom UNESCO-a u cilju korištenja znanstvene diplomacije u promicanju kulture znanstvene suradnje na području šireg Bliskog istoka. Četrdeset pet dobitnika Nobelove nagrade podržalo je projekt u otvorenom pismu. Projekt je osmišljen kao znanstvena inicijativa i ima stvarnu znanstvenu vrijednost. U okviru SESAME-a potiče se istraživanje i tehnološka izvrsnost u regiji te se radi na sprečavanju odljeva mozgova i njihovu povratku. Istodobno se grade znanstvene i kulturne spone među različitim društvima te se pridonosi stvaranju kulture mira međunarodnom suradnjom u području znanosti. U sklopu SESAME-a stvara se motivirajuća znanstvena sredina u kojoj se najbolje znanstvenike i tehnologe iz regije potiče na ostanak u njoj ili na povratak u slučaju da su se iz nje odselili. On služi kao platforma za suradnju sa znanstvenicima iz Europe i drugih zemalja. Danas je na Bliskom istoku SESAME jedan od rijetkih projekata u regiji u okviru kojeg se potiče transnacionalni dijalog. SESAME može imati jako pozitivan utjecaj na regiju — u znanstvenim i društveno-gospodarskim okvirima u svojstvu sinkrotronskog postrojenja ima veliki inovacijski potencijal te može donijeti brzi povrat na svoja ulaganja. Danas se već više od 200 znanstvenika iz regije koristi SESAME-om (tj. postrojenjima koji su do sada dostupni). Očekuje se da će SESAME biti potpuno funkcionalan 2016. pod uvjetom da potrebna financijska sredstva za dovršetak njegove izgradnje budu dostupna na vrijeme. SESAME-ov godišnji operativni proračun trenutačno iznosi 3,2 milijuna dolara, a očekuje se da će porasti na gotovo 6 milijuna dolara kad u potpunosti počne djelovati. 2. Angažman i doprinos Europske unije SESAME-u SESAME je jedinstvena međunarodna znanstvena inicijativa na Bliskom istoku koja je nastala zahvaljujući doprinosima iz Njemačke i drugih država članica EU-a[3]. Njegovo stvaranje nadahnuto je modelom CERN-a, jednim od europskih začetnika u korištenju znanosti u svrhu poticanja kulture suradnje koja seže izvan okvira znanosti. Slijedeći taj model, u okviru SESAME-a nastoji se poticati znanstvena i tehnološka izvrsnost na Bliskom istoku i izgradnja mostova među različitim društvima međunarodnom suradnjom u području znanosti. Inicijativa SESAME cijelo vrijeme prima vrlo snažnu potporu znanstvenika i vlada diljem EU-a i izvan njega. Od država članica EU-a Cipar je punopravni član SESAME-a, a još osam država članica EU-a sudjeluje u svojstvu promatrača na sastancima Vijeća SESAME-a. SESAME se temelji na stručnom znanju i opremi koju su stavili na raspolaganje europski partnerski laboratoriji (sinkrotronska postrojenja iz Njemačke, Francuske, Italije, Ujedinjene Kraljevine, Švedske, Španjolske i Švicarske uložila su u projekt znatnu radnu snagu i sredstva). Europska komisija u nekoliko je navrata izrazila svoju podršku SESAME-u te je tijekom godina za centar izdvojila preko 10 milijuna EUR: u sklopu 7. okvirnog programa (5 milijuna EUR za magnete[4] u centru SESAME-a od CERN-a i Europske komisije), 5 milijuna EUR u okviru bilateralnih programa financijske pomoći EU-a i Jordana te pomoć u okviru posebnih istraživačkih projekata (npr. projekata LinkSCEEM 1 and 2[5]). Ključni je tehnički doprinos EU-a SESAME-u sustav magneta za njegov glavni skladišni prsten koji se smatra katalizatorom za realizaciju SESAME-a. Pronalazak potrebnih financijskih sredstava veliki je izazov za SESAME. U tom kontekstu doprinosi Komisije i država članica EU-a od velike su važnosti za osiguravanje provedbe inicijative. 3. EU treba zatražiti status promatrača u SESAME-u Dana 27. ožujka 2014. službe Europske komisije zaprimile su službeni poziv od Vijeća SESAME-a u kojem se EU poziva da bude promatrač u SESAME-u. U okviru postupka potrebno je glavnom direktoru UNESCO-a uputiti dopis u kojem se potvrđuje da Unija prihvaća statut SESAME-a i koji sadrži obavijest o tomu da želi postati promatračica. Nakon primitka tog dopisa Vijeće SESAME-a pozvat će se na glasovanje. Na temelju dosadašnje dobre suradnje od Vijeća SESAME-a očekuje se da podrži zahtjev Unije. Promatrači u SESAME-u nemaju pravo glasovati. Međutim, tim se statusom dobivaju sljedeće prednosti: promatrači sudjeluju u radu izvršnog tijela centra, tj. Vijeća, mogu predložiti točke dnevnog reda i dati prijedloge za raspravu na sjednicama Vijeća, njihovi državljani mogu biti zaposleni u SESAME-u, i kad god je to moguće, pozivi na dostavu ponuda za kupnju opreme i materijala ograničeni su na proizvođače i ugovaratelje sa sjedištima unutar državnog područja zemalja koje su članovi i promatrači. Iako članovi plaćaju financijske doprinose na godišnjoj osnovi, promatrači nemaju obvezu plaćanja financijskih doprinosa. SESAME nedvojbeno može uvelike pridonijeti znanstvenoj izvrsnosti i širenju znanstvene diplomacije u regiji poticanjem znanstvene suradnje između EU-a, Bliskog istoka i šireg susjedstva EU-a. Međunarodna suradnja u istraživanju i inovacijama može s pomoću znanstvene diplomacije poslužiti kao instrument meke sile i mehanizam za poboljšanje odnosa s ključnim zemljama i regijama. Znanstvenom diplomacijom mogu se poduprijeti napori EU-a u pogledu upravljanja krizama i izgradnji mira[6]. Osim toga, u svojstvu široko dostupnog instrumenta korisnicima u području znanosti, očekuje se da će SESAME imati dalekosežni društveno-gospodarski učinak. Njime se promiču ključni čimbenici inovacije, poput prijenosa tehnologije, vještina i razvoja ljudskog kapitala, akademske razmjene, osposobljavanja istraživača, zajedničkih istraživačkih i razvojnih aktivnosti. Na taj način SESAME pomaže reintegraciji regije u globalne društveno-gospodarske procese poticanjem znanja i inovacija za razvoj uspješnog i stabilnog Bliskog istoka. EU ulaže znatna financijska sredstva u istraživačku i znanstvenu suradnju u regiji, a posebno u SESAME[7]. Europska Komisija stoga smatra da bi se za EU traženjem statusa promatrača u SESAME-u: na primjeren način odražavao njegov značajan doprinos inicijativi i njegova uključenost. Veliki i novi akteri na globalnoj razini koji djeluju u regiji imaju status promatrača u projektu (SAD, Rusija, Kina, Brazil i drugi), povećala njegova vidljivost na globalnoj razini i poboljšao njegov međunarodni profil kao važnog sudionika u pridonošenju znanstvenoj izvrsnosti i razvoju u regiji, · pridonijelo otvaranju radnih mjesta, rastu i stabilnosti u regiji, poboljšao prijenos tehnologije i inovacije u regiji, demonstrirala vodeća pozicija u području globalne znanstvene suradnje u skladu s vodećim načelima, održivim razvojem i uzajamnim poštovanjem među ljudima, osigurao dobar primjer uspješnog funkcioniranja instrumenta znanstvene diplomacije, povećala vidljivost projekta i shodno tomu mobilizirala dodatna pomoć drugih regionalnih sudionika. 4. Zaključci Na temelju prethodno navedenih elemenata, Europska komisija smatra da bi EU znatno profitirao u pogledu vidljivosti i utjecaja dobivanjem statusa promatrača u SESAME-u. Komisija poziva Vijeće da podrži gore navedeni pristup i pruži potporu Komisiji u pripremi mjera kako bi EU dobio status promatrača u SESAME-u. [1] Sinkrotroni upotrebljavaju svjetlo (linije zračenja) koje se nalazi izvan područja optičke vidljivosti (u području infracrvenih, ultraljubičastih, rendgenskih zraka i više) za istraživanje materije (od bioloških stanica do atoma). Imaju širok spektar primjene — infracrveno snimanje bolesti, razvoj farmaceutskih proizvoda, poboljšanje solarnih ćelija, skladištenje CO2, procjenu arheoloških artefakata itd. [2] http://www.sesame.org.jo/sesame/about-us/what-is-sesame.html [3] Ideju o utemeljenju međunarodnog sinkrotronskog izvora svjetla na Bliskom istoku služeći se dijelovima postrojenja BESSY I (Berlinsko društvo za skladišni prsten elektrona za sinkrotronsko zračenje) predložili su Njemačka i međunarodni znanstvenici u kasnim 90-im godinama prošlog stoljeća. Njemačka je vlada prilikom dolaska u Jordan u lipnju 2002. pristala na doniranje dijelova postrojenja BESSY I centru SESAME. [4] Cessamag.web.cern.ch [5] www.linksceem.eu [6] Izvješće o provedbi strategije međunarodne suradnje u području istraživanju i inovacija (COM(2014)567). [7] Financijski doprinos EU-a SESAME-u do sada iznosi više od 12 milijuna EUR, uz znatne doprinose u naravi država članica EU-a.